ประชาชนพาครอบครัวเที่ยวชมงานเย็นทั่วหล้า มหาสงกรานต์ 2565 พร้อมไหว้พระขอพร
วันที่ 2 ของวันหยุดเทศกาลสงกรานต์ ประชาชนชาวกรุงเทพมหานครและผู้ที่ไม่ได้เดินทางกลับภูมิลำเนา ต่างใช้เวลาว่างในช่วงวันหยุด ทำกิจกรรมกับครอบครัว โดยงานเย็นทั่วหลัา มหาสงกรานต์ 2565 ที่จัดขึ้น ณ พระอารามหลวง 10 แห่ง ในพื้นที่กรุงเทพมหานคร ถือเป็นหนึ่งในจุดที่ประชาชนให้ความสนใจมาท่องเที่ยวและร่วมกิจกรรม สำหรับบรรยากาศ ณ วัดราชบพิธสถิตมหาสีมารามราชวรวิหาร และวัดสระเกศราชวรมหาวิหาร ซึ่งเป็นสถานที่จัดกิจกรรมหลัก มีประชาชนทยอยเดินทางมากราบไหว้ขอพรสิ่งศักดิ์สิทธิ์ เพื่อเป็นสิริมงคลแก่ชีวิตเนื่องในวันขึ้นปีใหม่ไทยอย่างต่อเนื่อง ซึ่งนายกฤตวิทย์ พรมเพียงช้าง หนึ่งในครอบครัวที่มาเที่ยวงานเย็นทั่วหลัา มหาสงกรานต์ กล่าวว่า ตนและครอบครัวใช้เวลาช่วงวันหยุดสงกรานต์มาไหว้พระพุทธอังคีรส ที่วัดราชบพิธฯ เพื่อขอพรให้ตนและครอบครัวโชคดีประสบความสำเร็จ ขณะที่บรรยากาศ ณ วัดสระเกศฯ ค่อนข้างครึกครื้น ประชาชนจำนวนมากเดินทางมาไหว้พระขอพร ทดสอบศรัทธาเดินขึ้นพระบรมบรรพต (ภูเขาทอง) 344 ขั้น พร้อมเที่ยวชมซื้อสินค้าที่มาออกบูธในงาน ภายใต้แนวคิด “สงกรานต์วิถีใหม่ แต่งไทยเที่ยววัด”ผู้ที่สนใจสามารถเข้าร่วมงาน "เย็นทั่วหลัา มหาสงกรานต์" ได้ตั้งแต่วันนี้ถึง 17  เมษายน  2565 ตั้งแต่ เวลา 09.00 น.- 18.00 น. ที่พระอารามหลวง 10 แห่ง ในพื้นที่กรุงเทพมหานคร โดยกิจกรรมหลักจะจัดขึ้นที่วัดราชบพิธสถิตมหาสีมารามราชวรวิหาร และวัดสระเกศราชวรมหาวิหาร